陪和守宴城樓罷留望江山懷古
作者：華鎮
朝代：宋

paragraphs: 歷陽城樓多好風，南來和雨飛溟濛。
齊紈四座寂不動，六月酒面魚鱗紅。
鈴齋無訟日多暇，時引大旆摩晴空。
賓來不問禮數隔，披襟倚檻欣迎逢。
平蕪不斷楚天闊，無數好山來望中。
伊昔重瞳顧寰宇，八千西渡皆貔虎。
叱咤風雲五六年，蓋世拔山寧不武。
力盡江頭已蕭瑟，秋風未央亦禾黍。
亂世英雄氣頗麤，當時還羨紫髯夫。
箭重舟偏徐轉柁，舟中賓主亦歡呼。
龍驤露橈下三峽，春草不合臨平湖。
衣带縈迂寧足倚，桃葉渡之勝一葦。
三閣香消春夢殘，空傳玉樹江南女。
人間萬事無妍醜，過眼紛紛盡芻狗。
祗有江山似舊時，從來却落漁樵手。
懷春悲秋徒自苦，浮雲去來我何有。
鳴絲案竹閒清唱，當軒更有盈樽酒。
清時勝日臨高明，未愧黄金垂六鈕。